SL Uradni list Evropske unije C 218/6

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 218/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ECHALOTE D’ANJOU“

EU št.: FR-PGI-0005-01253 – 25.8.2014

ZOP ( ) ZGO ( X )

1. Ime

„Echalote d’Anjou“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Šalotka „Echalote d’Anjou“ je enokaličnica iz družine lilijevk (Liliaceae), rodu lukovk (Allium), iz vrste cepa in izključno iz skupine aggregatum.

Gre za „tradicionalno“ roza šalotko (nastalo z vegetativnim razmnoževanjem) vrste dolgi Jersey, ki se prodaja sveža.

Šalotka „Echalote d’Anjou“ se proizvaja iz sort, ki jih je skupina vpisala v seznam sort, ki ga posodablja. Vključitev nove sorte sledi postopku, ki omogoča preverjanje izpolnjevanja tehničnih meril (zlasti: produktivnosti, stopnje razmnoževanja, primernosti za shranjevanje, načina gojenja, prilagojenosti okolju, odpornosti na patogene, potreb po hranilih, stopnje odpadkov, primernosti za mehanizacijo, spravila, prenosa na tekoče trakove v pakirnici), vendar tudi glavnih značilnosti šalotke „Echalote d’Anjou“ (kalibra, oblike, videza, dolžine, barve suhih luskolistov, deleža suhe snovi).

Seznam odobrenih sort se po vsaki spremembi pošlje proizvajalcem, izvajalcem nadzora in pristojnim nadzornim organom.

Fizikalne značilnosti

(a) Čebulčki morajo biti: čvrsti in trdni, brez votlega ali trdega stebla, praktično brez koreninskih dlačic. Dovoljene so naslednje rahle pomanjkljivosti, če ne vplivajo na njihov splošni videz, kakovost, sposobnost ohranjanja kakovosti in predstavitev: rahla pomanjkljivost v obliki, razpoke na zunanjih luskolistih, pod pogojem, da je meso zavarovano.

(b) Oblika: šalotka „Echalote d’Anjou“ je pravilne oblike ter rahlo podolgovata in tanka s kalibrom med 20 mm in 55 mm, razmerje med višino in povprečnim premerom (*) pa je večje od 1,2. (*) Povprečni premer = (veliki ekvatorialni premer + mali ekvatorialni premer) / 2.

(c) Suhi luskolisti čebulčkov so tanki in svetleči, svetlo rdeče-rumene do bledo rumene barve, ki postaja bakrena glede na stopnjo zrelosti in sušenje ter obdobje shranjevanja pred pošiljanjem.

Kemijske značilnosti

Visoka vsebnost suhe snovi je višja ali enaka 16 %.

Organoleptične značilnosti

Šalotka „Echalote d’Anjou“ ima naslednje organoleptične značilnosti: na otip je čvrsta, meso je rožnato in mehko. Šalotka razvije izvirno aromatično intenzivnost z opazno pikantno noto na olfaktivni in gustativni ravni.

Predstavitev proizvoda

Šalotka „Echalote d’Anjou“ se pakira v dveh oblikah:

— mlada ali napol suha šalotka, poslana na začetku sezone,

— obstojna ali suha šalotka, poslana v preostalem delu leta, za katero je značilen zelo suh videz vratu.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Sajenje čebulčkov, ruvanje in sušenje na njivi se izvajajo na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Prvo skladiščenje, priprava, prebiranje, končno razvrščanje po velikosti in odobritev kakovosti šalotke „Echalote d’Anjou“ potekajo na geografskem območju.

Ti postopki omogočijo preverjanje fizikalnih in kemijskih značilnosti ter značilnosti za pakiranje in ohranjanje kot tudi njenih posebnih značilnosti.

Znanja in spretnosti delavcev za te postopke izhajajo iz uveljavljenega procesa, izmeničnega ročnega dela, tj. priprave, prebiranja ter končnega razvrščanja po velikosti pred končno odobritvijo kakovosti. To omogoči čim boljšo pripravo šalotke za boljše upravljanje sušenja proizvoda glede na pošiljke, ki so namenjene trženju ali izvozu, in sicer skozi vse leto. Ta znanja in spretnosti so dodatno jamstvo kakovosti in ohranjanja značilnosti „Echalote d’Anjou“, kar se lahko zagotovi le, če so ti postopki izpeljani na geografskem območju proizvodnje.

Šalotka „Echalote d’Anjou“ se prodaja celo leto v mrežicah od 250 g do 20 kg, skozi katere se proizvod vidi, ali pa v paketih z zaščito od 5 kg do 15 kg.

3.6 Posebna pravila za označevanje proizvoda, za katerega se uporablja registrirano ime

Vsako pakiranje, paket ali enota za prodajo potrošnikom se označi z naslednjimi podatki:

— ime ZGO „Echalote d’Anjou“,

— tržna kategorija,

— certifikacijski organ,

— datum pakiranja, z dodatno navedbo: — „Najbolje uporabiti v roku meseca dni“ (za mlado šalotko); — „Najbolje uporabiti v roku dveh mesecev“ (za obstojno šalotko).

4. Jedrnata opredelitev geografskega območja

Geografsko območje obsega ozemlje naslednjih občin v departmaju Maine-et-Loire (49):

Občine Dénezé-sous-Doué, Les Ulmes, Louresse-Rochemenier, Meigné, Blaison Gohier, La Daguenière, La Bohalle, Saint-Mathurin-sur-Loire, Saint-Rémy-la-Varenne, Saint-Saturnin-sur-Loire, Saint-Sulpice-sur-Loire, Blou, Longué-jumelles, Saint-Philbert-du-Peuple, Vernantes, Brézé, Epied, Saint-Cyr-en-Bourg, Bauné, Chaumont d’Anjou, Cornillé-les-Caves, Fontaine-Milon, Jarzé, Lué-en-Baugeois, Sermaise, Brissac-Quincé, Charcé-Saint-Ellier-sur-Aubance, Les Alleuds, Saulgé-l’Hôpital.

Kanton Allonnes, razen občine Breille-les-Pins, kanton Angers-Trélazé, razen občin Angers in Trélazé, kantone Beaufort-en-Vallée, Gennes, Saumur nord in Saumur sud.

5. Povezava z geografskim območjem

Posebnosti geografskega območja:

Geografsko območje šalotke „Echalote d’Anjou“ leži na zunanjem robu pariškega bazena, od vzhoda do zahoda pa ga preči dolina Loare, kjer prevladujejo naplavine in glinasto-apnenčaste usedline. Tla so razmeroma lahka, njihova granulacija pa je fina; v podzemlju se nahajajo velike zaloge vode.

Podnebje v Anjouju je oceansko. V francoskem jeziku se uporablja izraz „douceur angevine“ (blaga anžujska klima) za opis te klime. Zanjo so značilne zmerne temperature, šibko temperaturno nihanje čez leto (približno 15 °C), redne in zmerne padavine (okoli 650 mm) ter šibki vetrovi. Leta 1842 je v poročilu odbora „Statistique horticole du Maine-et-Loire“ (Vrtnarske statistike departmaja Maine-et-Loire) zabeležena prisotnost šalotke v departmaju.

Leta 1962 se proizvajalci regije Mazé organizirajo in postopoma razvijajo proizvodnjo šalotke tipa Jersey.

Po obdobju 1975–1980 se gojenje dolge šalotke znatno razmahne. V regiji Anjou se torej ustvari posebna tipologija kmetijskih gospodarstev, ki pridelujejo šalotko: za njih je značilna zmerno velika površina zemljišč, ki omogočajo gojenje šalotke v povprečju na 3 ha do 4 ha, ki ga dopolnjuje gojenje drugih posebnih kultur.

Tehnike, ki se trenutno uporabljajo, se opirajo na običaje in tradicionalne pridelovalne tehnike, pri katerih ima delovna sila veliko vlogo. Med njimi so: izbor uporabljenih sort in razmnoževanje mladik (sistematično termoterapijsko namakanje), kolobarjenje, mulčenje tal, ročno sajenje in ročno ruvanje, izvajanje sušenja na polju ali v skladišču, priprava pakiranj šalotk (odstranjevanje stebel), prebiranje (vizualni pregled) in razvrščanje po velikosti pred odobritvijo kakovosti, kar omogoča trženje kakovostnega proizvoda skoraj skozi celo leto pred naslednjo letino.

Posebnosti proizvoda

Značilnosti šalotke „Echalote d’Anjou“:

— bolj podolgovata in vitkejša oblika kot pri poldolgi šalotki, ki kupcem in potrošnikom ponuja privlačnejšo zunanjo podobo; močnejši rdeče rumeni toni ter svetlejši oziroma bledo rumeni, ko je cela,

— kemijske značilnosti: močna vsebnost suhe snovi, najmanj 16 %,

— organoleptične značilnosti: na otip je čvrsta, meso je rožnato in mehko, razvije izvirno aromatično intenzivnost z opazno pikantno noto na olfaktivni in gustativni ravni, zaradi česar se razlikuje od šalotk, gojenih v drugih regijah, kar okrepi njeno privlačnost v kuhinji,

— primernosti za shranjevanje: spravilo pri polni zrelosti omogoča, da se v ustreznih pogojih skladišči več mesecev in se ohranja čvrstost čebulčkov pri minimalni izgubi teže,

— običajna sestava: glede ne to, da je pridobljena z vegetativnim razmnoževanjem, so vsi pobrani čebulčki gensko povsem enaki, kar pa ne velja za material, pridobljen z generativnim razmnoževanjem (čebula (echalion) in šalotka, vzgojena iz sejancev).

Njena morfologija, tekstura in barva jo ločijo od enakih proizvodov, vzgojenih v drugih regijah. Šalotka „Echalote d’Anjou“ ima tudi velik ugled, ki precej presega meje njenega območju pridelave in tudi Francije.

Vzročna povezava

Povezava med geografskim območjem šalotke „Echalote d’Anjou“ temelji na njeni značilni kakovosti in njenem slovesu.

Opredelitev geografskega območja temelji na interakciji med naravnimi in človeškimi dejavniki, ki določajo značilnosti šalotke „Echalote d’Anjou“ (podolgovata oblika, visoka vsebnost suhe snovi, organoleptične značilnosti, primernost za shranjevanje in pravilnost) in ji omogočijo, da se loči od šalotke, proizvedene drugje.

Tla imajo fino in pravilno granulacijo, kar omogoča lahko in globoko ukoreninjenje šalotk, dolgoročno pa skladen razvoj čebulčka z značilno pravilnostjo in značilno obliko.

Velika razpoložljivost vode na geografskem območju prispeva k redni oskrbi rastline z vodo; nekoliko višja količina padavin maja meseca odlično sovpada s potrebami šalotke „Echalote d’Anjou“ med fazo oblikovanja čebulčka.

Blaga anžujska klima izpolnjuje potrebe šalotke „Echalote d’Anjou“ in omogoča, da se preprečijo težave s fiziološkimi opeklinami, ki bi lahko vplivale na njeno organoleptično kakovost.

Posebnosti šalotke „Echalote d’Anjou“ izhajajo tudi iz znanj in spretnosti lokalnih proizvajalcev, ki so črpali iz lokalnega izročila, ki sega v 19. stoletje in se je postopoma organiziralo in razvijalo od 60-ih let prejšnjega stoletja.

Na specializiranih kmetijskih gospodarstvih se je izboru uporabljenih sort in razmnoževanju mladik vedno posvečala velika skrb, spremljal pa se je tudi tehnološki napredek. Termoterapijsko namakanje pred sajenjem omogoča varovanje čebulčkov pred možnimi napadi zajedavcev iz zemlje.

Po zahtevni pripravi tal je sajenje ročno, kar omogoča zlasti prilagoditev globine sajenja, da bi se dosegel čim bolj usklajen razvoj šalotke „Echalote d’Anjou“. Ročno ruvanje se opira na znanja in spretnosti proizvajalcev, ki so znali oceniti primeren stadij zrelosti.

Nazadnje, naravno sušenje na polju omogoča visoko stopnjo suhe snovi in koncentracijo arom šalotke „Echalote d’Anjou“, kar ji daje njeno pikantno značilnost.

Šalotka „Echalote d’Anjou“ uživa nacionalni sloves, ki se je nato razširil onkraj francoskih meja. Dejansko se skoraj 40 % sedanje proizvodnje šalotke „Echalote d’Anjou“ proda v nekatere države severne Evrope in izvozi v Združene države Amerike, Kanado in jugovzhodno Azijo.

Šalotka „Echalote d’Anjou“ je usmerjena k prodaji v velikih trgovinah in zato doseže zelo široko specializirano klientelo, ki že dolgo močno ceni ta proizvod zlasti zaradi njegove pravilnosti in odpornosti. Številni popularni dogodki, kot je Grande fête de l’Echalote, ki ga v Chemellieru organizira Društvo prijateljev šalotke „Echalote d’Anjou“, prispevajo k ohranitvi in razvoju ugleda tega proizvoda pri širši javnosti.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-61e29c33-f813-43ef-9624-835de5798a87

(1) UL L 343, 14.12.2012, str. 1.